### NN 9/2026 (26.1.2026.), Pravilnik o dopunama Pravilnika o dodacima na plaću djelatnih vojnih osoba

Ministarstvo obrane

63

Na temelju članka 139. stavka 6. Zakona o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23., 14/24. i 136/25.) donosim

PRAVILNIK

O DOPUNAMA PRAVILNIKA O DODACIMA NA PLAĆU DJELATNIH VOJNIH OSOBA

Članak 1.

U Pravilniku o dodacima na plaću djelatnih vojnih osoba (»Narodne novine«, broj 33/14, 41/14, 53/14, 114/14, 72/15, 5/17, 116/17, 39/18, 44/19 i 87/19) u članku 7. stavku 1. točki 10. riječi »te na dužnostima« i točka na kraju rečenice brišu se i dodaje točka 11.

»11. neposredne provedbe obuke ročnika.«

Članak 2.

(1) U članku 8. iza stavka 7. dodaju se stavci 8. i 9. koji glase:

»(8) Ukupni iznos dodatka za vojne pilote besposadnih zrakoplovnih sustava čini koeficijent kategorije spremnosti pomnožen s osnovicom za obračun plaće u skladu s tablicom

|  |  |  |
| --- | --- | --- |
| Koeficijent spremnosti | | |
| I. kategorija | II. kategorija | III. kategorija |
| 0,8 | 0,7 | 0,6 |

(9) Spremnost i kategorije spremnosti vojnih pilota besposadnih zrakoplovnih sustava propisuju se pravilnikom kojim se uređuje letačka služba u Oružanim snagama.«

Članak 3.

U članku 8.d iza stavka 2. dodaje se stavak 3. koji glasi:

»(3) Vojni pilot besposadnog zrakoplovnog sustava koji je prije rasporeda na tu dužnost ostvarivao pravo na letački dodatak iz članka 8. ovoga Pravilnika zadržava pravo na letački dodatak u skladu s tim člankom ako mu je to povoljnije.«

Članak 4.

Iza članka 8.d dodaje se članak 8.e koji glasi:

»Članak 8.e

(1) Operateru senzora i naoružanja besposadnih zrakoplovnih sustava ovisno o kategoriji spremnosti pripada pravo na dodatak.

(2) Ukupni iznos dodatka za operatere senzora i naoružanja besposadnih zrakoplovnih sustava čini zbroj koeficijenta kategorije spremnosti i koeficijenta dodatnog zvanja i množi se s osnovicom za obračun plaće u skladu s tablicom:

|  |  |  |  |
| --- | --- | --- | --- |
|  | Koeficijent spremnosti | | Dodatno zvanje |
| I. kategorija | II. kategorija |
| Operater senzora i naoružanja besposadnih zrakoplovnih sustava | 0,4 | 0,3 | 0,1 |

(3) Dodatno zvanje iz stavka 2. ovoga članka je instruktor operater senzora i naoružanja besposadnih zrakoplovnih sustava.

(4) Spremnost i kategorije spremnosti operatera senzora i naoružanja besposadnih zrakoplovnih sustava propisuju se pravilnikom kojim se uređuje letačka služba u Oružanim snagama.«

Članak 5.

Iza članka 15.c dodaje se članak 15.d i naslov iznad njega koji glase:

»Dodatak za dužnosti neposredne obuke ročnika

Članak 15.d

»(1) Djelatnim vojnim osobama raspoređenima na dužnosti instruktora, viših instruktora, vođe timova – viših instruktora za neposrednu provedbu obuke ročnika za svaki dan angažiranja u neposrednoj provedbi obuke u trajanju od najmanje četiri sata pripada pravo na dnevni dodatak u iznosu od 4 % od osnovice za obračun plaće.

(2) Dodatak iz stavka 1. ovoga članka pripada i drugim djelatnim vojnim osobama koje su u sastavu namjenski organiziranih snaga angažirane u neposrednoj provedbi obuke ročnika.

(3) Pravo na dodatak za osobe iz stavaka 1. i 2. ovoga članka isključuje pravo na naknadu za rad u terenskim uvjetima i dnevnicu za službeno putovanje.

(4) Pravo na dodatak za osobe iz stavaka 1. i 2. ovoga članka ostvaruje se na temelju popisa koji izrađuje zapovjednik satnije, a ovjerava zapovjednik bojne.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 120-01/25-01/2

Urbroj: 512-01-26-58

Zagreb, 16. siječnja 2026.

Potpredsjednik
 Vlade Republike Hrvatske
 i ministar obrane
 Ivan Anušić, v. r.